題巨然海野圖
作者：米芾
朝代：宋

paragraphs: 江郊海野坡陀闊，林遠烟疏淡天末。
枰分蓁町暮潮生，星列漁鄉夜梁活。
關荆大圖矜秀拔，取巧施工不真絕。
意全萬象無不括，維摩老手巨然奪。
橋防忽覺來人物，接䍦肯更圖牛羯。
淵渟浪洑開龍閱，汩入瀣翻下鯨吷。
楠盤疑是少陵宅，蘆深恐有詹何客。
黄塵蔽天歸興浩，時向虛齋一開滌。